钦定古今图书集成/明伦汇编/氏族典/第084卷 > 胡旦
## 钦定古今图书集成/明伦汇编/氏族典/第084卷 > 胡旦

按《宋史胡旦传》，“旦字周父，滨州渤海人。少有隽才，博
学能文辞，举进士第一，为将作监丞，通判昇州，迁左
拾遗，直史馆，数上书言时政利病。出为淮南东路转
运副使，知海州。逾年召归，献《河平颂》，有‘逆逊奸普’之
语，贬殿中丞，商州团练副使。起为左补阙，复直史馆，
迁修撰，预修国史。以尚书户部员外郎知制诰，迁司”
封员外郎。有佣书人翟颖者，旦尝与之善，因为改姓
名“马周”，以为唐马周复出，上书诋时政，且自荐可为
大臣，又举材任公卿者十人，当时皆谓旦所为。马周
坐流海岛，旦亦贬坊州团练副使。坐擅离所部谒宋
白于鄜州，既被劾，特释之。徙绛州。稍复工部员外郎、
直集贤院，迁本曹郎中、知制诰、史馆修撰。素善中官
王继恩，为继恩草制，辞过美。继恩败，真宗闻而恶之，
贬安远军行军司马，又削籍流浔州。咸平初，移通州
团练副使，徙徐州。以祠部员外郎分司西京，又为保
信军节度副使。久之，以司封员外郎通判襄州。封泰
山，改祠部郎中。服母丧，既除，乃言“父卒时尝诏夺哀
从事，请追行服三年。”已而失明，以秘书省少监致仕，
居襄州，再迁秘书监，卒。旦喜读书，既丧明，犹令人诵
经史，隐几听之不少辍。斲大砚方五六尺，刻而瘗之
曰：“胡旦修《汉春秋》。”砚晚尤黩货，干扰州县，持吏短长，
为时论所薄。